Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 180/14/2202	Galanta, 15.1.2015
EEČ : 2-17-9-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci zákonom o rodine je povinná a rozsudkom Okresného súdu Galanta pod číslom konania 16P/266/2010 zo dňa 30.05.2011 s právoplatnosťou od 11.08.2011, je matka zaviazaná prispievať na výživu detí XXXXX, nar. XXXXX a XXXXX, nar. XXXXX bytom u XXXXX, nar. XXXXX, bytom XXXXX, ktorej sú zároveň predmetným rozsudkom deti zverené do náhradnej osobnej starostlivosti, sumou vo výške 30% zo sumy životného minima na nezaopatrené neplnoleté dieťa podľa osobitného zákona č. 601/2003 Z.z. a príslušného Opatrenia ÚPSVaR s účinnosťou od 01.07. každého roka, kde výživné je splatné vždy do 15-steho dňa toho ktorého mesiaca k rukám oprávnenej XXXXX, pričom ako matka si svoju zákonnú povinnosť neplní, čím jej za obdobie od októbra 2013 do decembra 2014 vznikol dlh na výživnom vo výške 826,08 Eur,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia Policajného zboru Močenok sp. zn. ORP – 90/MO-SA-2014 zo dňa 7.3.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 ods. 1 Tr. por. vznesené obvinenie  XXXXX pre prečin zanedbania povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

                 Počas vyšetrovania boli vo veci vypočutí: svedkyňa – poškodená XXXXX a obvinená XXXXX.  

              Obvinená XXXXX vo svojej výpovedi uviedla, že je pravdou, že na svoje deti XXXXX a XXXXX neplatila výživné tak, ako je to jej kladené za vinu uznesením o vznesení obvinenia. Svoj dlh na výživnom však v decembri 2014 vyplatila v plnom rozsahu do rúk oprávnenej XXXXX. 

	Z výsluchu svedkyne – poškodenej XXXXX vyplýva, že neplatenie výživného obvinenou nemalo na maloleté deti XXXXX a XXXXX trvalo nepriaznivé následky.  
               
	Písomné potvrdenia o zaplatení dlžnej sumy v celkovej výške 876 Eur sú súčasťou  vyšetrovacieho spisu. (č.l. 46, 49, 52).   

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Trestného zákona, podľa ktorého trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  Vykonaným dokazovaním bolo zistené a preukázané, že obvinená XXXXX uhradila dlh na výživnom, pričom dočasné neplnenie vyživovacej povinnosti nemalo na deti XXXXX a XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michal Oravec
prokurátor